Nuwe Q8 maak dadelik 'n impak - Love George NEWS
Home Motoring Nuwe Q8 maak dadelik 'n impak
Nuwe Q8 maak dadelik 'n impak
Vir baie Suid-Afrikaners is R1-miljoen net té veel geld om van te droom, terwyl vir ander dit kleingeld is. En dan kan jy nog 'n trap of twee verder gaan en begin gesels oor wat dit is om R1.5m of selfs R2m op 'n motor te spandeer. Dis vrek baie geld om op vier wiele en 'n enjin uit te gee, tog is daar mense wie dit kan doen. En dan begin wonder jy oor of Suid-Afrika régtig in 'n ekonomiese krisis gedompel is. En as daar 'n krisis is, vir wie raak dit dan nou eintlik?
Ek vra so, want einde April 2019 het Audi sy nuwe Q8 kom bekendstel en in Mei het die vervaardiger 39 van hierdie SUVs van die hand gesit. 39 eenhede van 'n voertuig wat knus onder R1.4-miljoen kos. So wat maak hierdie Q8 dan nou eintlik so spesiaal?
Die Q8 is 'n heel nuwe SUV wat bo-aan Audi se hierargie sit. Dit is Ingolstadt se nuwe voorbok wanneer dit by SUVs kom en verdwyn selfs die Q7 – wat ook nie klein is nie – amper in sy skaduwee. Dis so groot, in fact, dat wanneer 'n gemiddelde grootte man dwars voor die Q8 lê dit sal lyk of hy voor 'n blouwalvis se bek uitkamp. Die Q8 spog met 'n nuwe sierrooster wat dit beslis teenwoordigheid op die pad gee. Dit lyk wonderbaarlik mooi en sal die Q8 ook voortaan die pas aangee vir wat Audi met die ontwerp van sy SUVs wil doen.
Tog is dit nie net buitekant waar die Q8 beïndruk nie. Binnekant is daar 'n oormaat weelde en luuksheid en word Alcantara leer mildelik ingespan. Nuwe en aangepaste tegnologieë is tot die insittendes se beskikking en word raakskerms eerder as knoppies gebruik. 'n Lekkerny is die twee skerms wat die middelkonsole uitmaak en help dit beslis om instruksies makliker in te voer. Sewe passasiers kan in drie rye sitplekke geakkommodeer word en wanneer die twee sitplekke in die kattebak nie in gebruik is nie, is die laairuim 'n baie gawe 605L. Maar slaan ook die tweede ry sitplekke plat en daai ruimte vergroot met meer as 1000L! Dis 'n helse klomp spasie, maar dan moet ons ook onthou dat die Q8 'n helse groot wa is.
Audi het vir eers net een model aan land gebring – die Q8 55 TFSI Quattro – en sal 'n 3.0-liter V6 diesel, genaamd die 45 TDI, in die tweede helfte van 2019 geloods word. Die 55 TFSI word óók deur 'n 3.0-liter V6 enjin aangevuur, maar een wat petrol instede van diesel sluk. Hierdie enjin skop 'n gesonde 250kW en 'n fris 500Nm uit. Audi praat van 'n 0-100km/h-lopie wat in 5.9 sekondes afgelê word en 'n top spoed wat tot 250km/h beperk word. Dis vrek vinnig vir 'n voertuig wat 2000kg weeg, maar dit word veral aangehelp deur Audi se befaamde Quattro stelsel wat krag, via 'n agt-spoed outomatiese ratkas, na al vier wiele stuur. En, moenie vergeet nie, die Q8 kan ook met al-wiel stuur bestel word, wat toelaat dat die agterwiele met soveel as 5° kan draai. Heito! Smaak my hierdie wa sal soos 'n GTI om 'n draai kan sit!
Audi was nie skaam om die Q8 van die beste te voorsien nie en kan die SUV met reg sy plek bo al die modelle in die Audi-stal inneem. Teen R1.4-miljoen, vóór opsies, is die Q8 nie goedkoop nie, maar Audi slaan alreeds munt uit die nuwe model se aankoms.